Title: ข้อบัญญัติองค์การบริหารส่วนตำบลเมืองทุ่ง เรื่อง เกณฑ์การลดหย่อนที่ดินที่ไม่ต้องเสียภาษีบำรุงท้องที่ พ.ศ. 2550

ข้อบัญญัติองค์การบริหารส่วนตำบลเมืองทุ่ง

ข้อบัญญัติองค์การบริหารส่วนตำบลเมืองทุ่ง
เรื่อง
เกณฑ์การลดหย่อนที่ดินที่ไม่ต้องเสียภาษีบำรุงท้องที่
พ.ศ. ๒๕๕๐[๑]

โดยที่เป็นการสมควรตราข้อบัญญัติองค์การบริหารส่วนตำบลเมืองทุ่ง
ว่าด้วยหลักเกณฑ์การลดหย่อนที่ดินที่ไม่ต้องเสียภาษีบำรุงท้องที่

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจ ตามบทบัญญัติแห่งกฎหมาย
องค์การบริหารส่วนตำบลเมืองทุ่งโดยความเห็นชอบของสภาองค์การบริหารส่วนตำบลเมืองทุ่ง
และนายอำเภอสุวรรณภูมิ จึงตราข้อบัญญัติไว้ดังต่อไปนี้

ข้อ ๑  ข้อบัญญัตินี้เรียกว่า ข้อบัญญัติองค์การบริหารส่วนตำบลเมืองทุ่ง เรื่อง
เกณฑ์การลดหย่อนที่ดินที่ไม่ต้องเสียภาษีบำรุงท้องที่ พ.ศ. ๒๕๕๐

ข้อ ๒  ข้อบัญญัตินี้ให้ใช้บังคับในเขตองค์การบริหารส่วนตำบลเมืองทุ่ง
ตั้งแต่วันที่ได้ประกาศไว้โดยเปิดเผย ณ ที่ทำการขององค์การบริหารส่วนตำบลเมืองทุ่ง

ข้อ ๓  ในข้อบัญญัติองค์การบริหารส่วนตำบลนี้
ที่ดิน หมายความว่า
พื้นที่ดินและให้หมายความรวมถึงพื้นที่ที่เป็นภูเขา ลำคลอง หรือที่มีน้ำด้วย
เจ้าของที่ดิน หมายความว่า
บุคคลหรือคณะบุคคลไม่ว่าจะเป็นบุคคลธรรมดาหรือนิติบุคคลซึ่งมีกรรมสิทธิ์ในที่ดินหรือครอบครองอยู่ในที่ดิน
ที่ไม่เป็นกรรมสิทธิ์ของเอกชน
ปี หมายความว่า ปีปฏิทิน
กสิกรรม หมายความว่า การทำไร่
ทำนา

ข้อ ๔  บุคคลธรรมดาซึ่งเป็นเจ้าของที่ดินแปลงเดียวที่อยู่ในเขตหมู่บ้าน
จังหวัดเดียวกันและให้ที่ดินนั้นเป็นที่อยู่อาศัยของตน เป็นที่เลี้ยงสัตว์ของตน
ประกอบกสิกรรมของตน ที่อยู่ในเขตตำบลเมืองทุ่ง อำเภอสุวรรณภูมิ จังหวัดร้อยเอ็ด
ให้ลดหย่อนไม่ต้องเสียภาษีบำรุงท้องที่เป็นจำนวนห้าไร่
ให้บุคคลตามวรรคหนึ่ง ที่เป็นเจ้าของที่ดินแปลงเดียว
หรือหลายแปลงรวมมีเนื้อที่น้อยกว่าห้าไร่ได้รับการยกเว้นไม่ต้องเสียภาษีบำรุงท้องที่

ข้อ ๕  ในกรณีที่บุคคลธรรมดาหลายคนเป็นเจ้าของที่ดินร่วมกันให้ได้รับการลดหย่อนตามเกณฑ์ที่กำหนดไว้

ข้อ ๖  ให้นายกองค์การบริหารส่วนตำบลเมืองทุ่ง
มีหน้าที่รักษาการให้เป็นไปตามข้อบัญญัตินี้ และให้มีอำนาจออกระเบียบหรือคำสั่งเพื่อปฏิบัติให้เป็นไปตามข้อบัญญัติขององค์การบริหารส่วนตำบลนี้

ประกาศ
ณ วันที่ ๒๒ มิถุนายน พ.ศ. ๒๕๕๐
ประจวบ
 บุดดาวัน
นายกองค์การบริหารส่วนตำบลเมืองทุ่ง

ปริยานุช/ผู้จัดทำ
๒๖ กุมภาพันธ์
๒๕๕๗

อุษมล/ผู้ตรวจ
๒๘ กุมภาพันธ์ ๒๕๕๗

[๑] ราชกิจจานุเบกษา
เล่ม ๑๓๑/ตอนที่ ๒๐ ง/หน้า ๑๒๓/๒๐ กุมภาพันธ์ ๒๕๕๗